Diari Oficial de la Generalitat Valenciana


Sumari del DOGV 8050, del 29-05-2017 (2017/4497)

RESOLUCIÓ de 22 de maig de 2017, de la Direcció General de l'Agència Valenciana de Seguretat i Resposta a les Emergències, per la qual es publica la programació de les activitats de l'Escola d'Estiu 2017, de l'Institut Valencià de Seguretat Pública i Emergències (IVASPE).
--------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8050

Data del DOGV
:   29-05-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/4497


Data del document
:   22-05-2017

Organisme emissor
:   Agència Valenciana de Seguretat i Resposta a les Emergències

Tipus de document
:   Resolució

Correcció d'errades

 Descriptors 

:   * concurs administratiu

RESOLUCIÓ de 22 de maig de 2017, de la Direcció General de l'Agència Valenciana de Seguretat i Resposta a les Emergències, per la qual es publica la programació de les activitats de l'Escola d'Estiu 2017, de l'Institut Valencià de Seguretat Pública i Emergències (IVASPE). [2017/4497]  
L'IVASPE (Institut Seguretat Pública i Emergències) incorpora en 2017, amb l'Escola d'Estiu, una nova activitat, amb l'objectiu d'acostar i transmetre a la ciutadania l'aportació dels professionals de la seguretat i l'emergència, que treballen des de l'excel·lència i que han contribuït de forma decisiva en la construcció del model que tenim en l'actualitat.  
  
Per això, l'Escola d'Estiu vol proposar uns dies de trobada distesa i fora de l'aula, però també vol que l'aprenentatge, l'aportació d'experiències, el col·loqui i l'intercanvi d'impressions siguen una experiència profitosa i satisfactòria per als assistents. Al mateix temps, intenta generar xarxes estables de col·laboració entre els professionals de la seguretat pública, del sector privat i la ciutadania, que solen participar amb la doble condició de ponents i de públic.  
  
Amb aquesta nova proposta pretén també complementar i enriquir la formació reglada que s'ofereix al llarg de l'any.  
En exercici de les facultats en matèria de formació del personal inclòs en l'àmbit d'aplicació de la Llei 6/1999, de 19 d'abril, de la Generalitat Valenciana, de policies locals i de coordinació de les policies locals de la Comunitat Valenciana, atribuïdes a l'Agència de Seguretat i Resposta a les Emergències de la Presidència de la Generalitat; en l'article 30 del Decret 151/2015, de 18 de setembre, del Consell, pel qual s'aprova el Reglament orgànic i funcional de la Presidència de la Generalitat; i en compliment del que estableix l'article 69 de la Llei 13/2010, de 23 de novembre, de la Generalitat, de protecció civil i emergències, en què s'atribueix a l'Institut Valencià de Seguretat Pública i Emergències (IVASPE) la formació i perfeccionament dels serveis d'intervenció en matèria de protecció civil i emergències, resolc:  
  
  
Primer. Organització i estructura  
1. L'Escola d'Estiu de l'IVASPE 2017, inclou 11 activitats formatives (jornades, cursos i seminaris), relacionades i obertes als col·lectius implicats en les àrees de seguretat i emergències, amb capacitat per a més de 700 assistents i que es realitzaran en distints llocs de la Comunitat, a més de l'IVASPE.  
2. El llistat de les activitats formatives incloses en l'Escola d'Estiu s'especifiquen en l'annex I.  
3. La jornada inaugural serà obligatòria per als participants en els cursos i, als efectes de l'obtenció del diploma, es computarà l'assistència pel total de les 20 hores corresponents a la suma d'ambdues activitats, la jornada inaugural de 5 hores i el curs de què es tracte de 15 hores.  
4. Els seminaris, tallers i cursos que es convoquen podran ser modificats o suprimits, quan concórreguen causes de força major, oportunitat o racionalització de l'Escola d'Estiu.  
5. Cada una de les esmentades activitats podran ser anul·lada quan no s'aconseguisca el 70 % de sol·licituds de les places convocades.  
  
Segon. Objectiu  
L'objectiu de l'Escola d'Estiu és compartir amb la ciutadania un espai obert per al coneixement i la divulgació del sistema de seguretat i d'emergències de la nostra Comunitat.  
  
Tercer. Assistents  
Podran participar en les activitats de l'annex I:  
1. El personal inclòs en l'àmbit d'aplicació de la Llei 6/1999, de 19 d'abril, de la Generalitat Valenciana, de policies locals i de coordinació de les policies locals de la Comunitat Valenciana, així com els membres de la Unitat del Cos Nacional de Policia adscrita a la Comunitat Valenciana, Policia Nacional, Guàrdia Civil, UME.  
2. El personal dels serveis d'intervenció enfront d'emergències:  
a) Personal del 112 Comunitat Valenciana.  
b) Personal dels serveis de prevenció, extinció d'incendis i salvament de les administracions públiques.  
c) Personal del servei de bombers forestals.  
d) Agents mediambientals.  
e) Unitats de prevenció.  
f) Bombers voluntaris.  
g) Membres de les agrupacions locals de voluntaris de Protecció Civil i membres d'associacions i d'entitats que col·laboren en les labors de protecció civil.  
h) Personal tècnic: d'emergències, de prevenció mediambiental i tant de la Generalitat com de les administracions locals.  
i) Personal de seguretat: policia local, policia de la Unitat del Cos Nacional de Policia adscrita a la Comunitat Valenciana.  
j) Personal sanitari: metges forenses (IML), metges SAMU/CICU.  
  
3. A més a més, podran participar-hi les autoritats i professionals de l'Administració local; així com els professionals dels àmbits de la justícia, de l'atenció i assistència a les víctimes, de l'acadèmic i del polític, de la mateixa manera que el personal tècnic dels àmbits de dret, polítiques, sociologia, criminologia, i altres disciplines; les associacions professionals; els sindicats i els mitjans de comunicació.  
  
Quart. Presentació de sol·licituds  
1. Les sol·licituds es presentaran de forma individual, tant els membres dels cossos de seguretat i emergències, com la resta de participants, preferentment a través de la pàgina d'internet, en l'adreça formacio\_tjonga@upk.jl.  
2. En la sol·licitud dels cursos serà obligatori omplir, en lletres majúscules, els camps d'adreça del correu electrònic del sol·licitant i el telèfon de contacte, preferentment, el número del telèfon mòbil.  
  
3. El termini de presentació de sol·licituds, que és únic i improrrogable, finalitza el 15 de juny de 2017.  
4. Totes les activitats seran gratuïtes.  
  
Cinqué. Selecció de participants  
La selecció dels aspirants la realitzarà l'IVASPE, a la vista de les instàncies rebudes, atenent el seu ordre d'entrada.  
  
Sisé. Admissió als cursos  
Una vegada seleccionats, l'IVASPE notificarà als interessats, per mitjà de correu electrònic, l'admissió a l'activitat de què es tracte, confirmant-ne el lloc, dates de realització i horari.  
Únicament podran assistir al curs aquells alumnes que figuren seleccionats per l'IVASPE i inclosos en el llistat corresponent.  
  
Seté. Diplomes  
1. Per a l'obtenció de diploma serà requisit imprescindible assistir, com a mínim, al 90 % de la durada total de la jornada, curs o seminari.  
  
2. Els diplomes tindran l'eficàcia atribuïda en la normativa vigent i seran tinguts en compte als efectes de valoració i barem com a mèrit, en la forma determinada reglamentàriament.  
  
València, 22 de maig de 2017.- El director general de l'Agència de Seguretat i Resposta a les Emergències, p. d. (R 12.02.2016; DOGV 17.02.2016): José María Ángel Batalla.  
  
  
  
ANNEX I  
Jornades/cursos/seminaris  
  
1. Jornada inaugural escola estiu.  
  
Dates: 5 de juliol  
Lloc realització: saló d'actes de l'IVASPE   
Duració: 5 hores  
Places: 160  
  
  
2. Curs de coaching per a desenrotllar les teues competències i habilitats de lideratge.  
  
Dates: 6 i 7 de juliol   
Lloc realització: IVASPE   
Duració: 15 hores  
Places: 20  
  
  
3. Curs d'Espectacles Públics, Activitats Recreatives i Establiments públics.  
  
Dates: 10 i 11 de juliol   
Lloc realització: IVASPE   
Duració: 15 hores  
Places: 35  
  
  
4. Curs: Turisme i Seguretat: una aproximació als seus aspectes criminològics, policials i de gestió pública.  
  
Dates:10 i 11 juliol  
Lloc realització: UMH campus d'Altea   
Duració: 15 hores  
Places: 35  
  
  
5. Curs de Vigilància Radiològica en emergències.  
  
Data: 11 de juliol  
Lloc realització: IVASPE Places: 4 hores  
Places: 35  
  
  
6. Ferramentes de Coaching per a Desenrotllar les teues Competències i Habilitats.  
  
Dates: 11 de juliol  
Lloc realització: IVASPE   
Duració: 3 hores  
Places: 20  
  
  
7. Curs de delictes tecnològics en col·laboració amb la Conselleria de Justícia, Administració Pública, Reformes Democràtiques i Llibertats Públiques.  
  
Dates: 12 i 13 de juliol  
Lloc realització: Saló d'actes del CA90. Complex Administratiu 9 d'octubre   
Duració: 15 hores  
Places: 35  
  
  
8. Taller de comunicar emergències: nous riscos i noves ferramentes.  
  
Dates: 13 de juliol  
Lloc realització: IVASPE   
Duració: 4 hores  
Places: 35  
9. Curs: Una proposta proactiva per a la seguretat: mediació policial.  
  
Dates:13 i 14 juliol  
Lloc realització: Casa Abadia de Benicàssim   
Duració: 15 hores  
Places: 35  
  
  
10. Jornada d'Intervenció Psicològica amb múltiples víctimes.  
  
Dates: 14 de juliol   
Lloc realització: UJI   
Duració: 7 hores  
Places: 35  
  
  
11. Jornada d'especialització en atenció a víctimes de delictes en col·laboració amb la Conselleria de Justícia, Administració Pública, Reformes Democràtiques i Llibertats Públiques.  
  
Dates: 17 de juliol  
Lloc realització: sala d'actes del CA90. Complex Administratiu 9 d'octubre   
Duració: 4 hores  
Places: 160